A BIZOTTSÁG (EU) 2022/1251 VÉGREHAJTÁSI RENDELETE

(2022. július 19.)

az egyenes láncú lepkeferomonok (acetátok) mint kis kockázatú hatóanyagok, valamint az egyenes láncú lepkeferomonok (aldehidek és alkoholok) mint hatóanyagok 1107/2009/EK európai parlamenti és tanácsi rendelet szerinti jóváhagyásának meghosszabbításáról, továbbá az 540/2011/EU bizottsági végrehajtási rendelet mellékletének módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényvédő szerek forgalomba hozataláról, valamint a 79/117/EGK és a 91/414/EGK tanácsi irányelvek hatályon kívül helyezéséről szóló, 2009. október 21-i 1107/2009/EK európai parlamenti és tanácsi rendeletre (1) és különösen annak 20. cikke (1) bekezdésére, összefüggésben 22. cikke (1) bekezdésével,

mivel:

(1) A 2008/127/EK bizottsági irányelv (2) felvette a 91/414/EGK tanácsi irányelv (3) I. mellékletébe hatóanyagként az egyenes láncú lepkeferomonokat.

(2) A 91/414/EGK irányelv I. mellékletében szereplő hatóanyagok az 1107/2009/EK rendelet értelmében jóváhagyott hatóanyagoknak tekintendők, és az 540/2011/EU bizottsági végrehajtási rendelet (4) mellékletének A. részében foglalt felsorolásban is szerepelnek.

(3) Az egyenes láncú lepkeferomonok mint hatóanyagok jóváhagyása – az 540/2011/EU bizottsági végrehajtási rendelet mellékletének A. részében megállapítottak szerint – 2022. augusztus 31-én lejár.

(4) Az egyenes láncú lepkeferomonok a Lepidoptera rendbe tartozó rovarok által természetes módon előállított anyagok. Közös szerkezeti meghatározással és hatásmechanizmussal rendelkeznek, és acetátokból, aldehidekből vagy alkoholokból állhatnak.

(5) A 844/2012/EU bizottsági végrehajtási rendelet (5) 1. cikkének megfelelően és az említett cikkben előírt határidőn belül kérelmeket nyújtottak be az egyenes láncú lepkeferomonok mint hatóanyagok jóváhagyásának meghosszabbítása iránt.

(6) A kérelmezők benyújtották a 844/2012/EU végrehajtási rendelet 6. cikkének megfelelően előírt kiegészítő dokumentációkat. A referens tagállam a kérelmet hiánytalannak találta.

(7) A referens tagállam a társreferens tagállammal konzultálva elkészítette a jóváhagyás érvényességének meghosszabbítása iránt benyújtott kérelmet értékelő jelentéstervezetet, amelyet 2019. június 3-án benyújtott az Európai Élelmiszerbiztonsági Hatósághoz (a továbbiakban: Hatóság) és a Bizottsághoz.

(8) A Hatóság közzétette a kiegészítő összefoglaló dokumentációt. A Hatóság ezenkívül észrevételezés céljából elküldte a kérelmezőknek és a tagállamoknak a megújításértékelő jelentés tervezetét, amelyről nyilvános konzultációt is indított. A Hatóság a kapott észrevételeket továbbította a Bizottságnak.

(9) A Hatóság 2021. május 19-én eljuttatta a Bizottsághoz az azzal kapcsolatos következtetését, hogy az egyenes láncú lepkeferomonok várhatóan megfelelnek-e az 1107/2009/EK rendelet 4. cikkében előírt jóváhagyási kritériumoknak (6). Következtetésében a Hatóság az egyenes láncú lepkeferomonokon belül megkülönböztette az acetátokat, az aldehideket és az alkoholokat.

(10) A Bizottság 2021. december 1-jén, illetve 2022. március 30-án ismertette a Növények, Állatok, Élelmiszerek és Takarmányok Állandó Bizottságával a hosszabbításra vonatkozó jelentést és a rendelettervezetet.

(11) A Bizottság felkérte a kérelmezőket, hogy nyújtsák be észrevételeiket a Hatóság következtetéséről, és – a 844/2012/EU végrehajtási rendelet (7) 14. cikke (1) bekezdése harmadik albekezdésének megfelelően – a hosszabbításra vonatkozó jelentésről. A kérelmezők benyújtották észrevételeiket, és azokat a Bizottság alaposan megvizsgálta.

(12) A Bizottság megítélése szerint legalább egy, hatóanyagként egyenes láncú lepkeferomonokat (acetátokat, aldehideket vagy alkoholokat) tartalmazó növényvédő szer egy vagy több reprezentatív felhasználása tekintetében megállapítást nyert, hogy az 1107/2009/EK rendelet 4. cikkében előírt jóváhagyási kritériumok teljesülnek.

(13) A Bizottság ezenkívül úgy véli, hogy az egyenes láncú lepkeferomonok (acetátok) az 1107/2009/EK rendelet 22. cikke értelmében kis kockázatú hatóanyagok, mivel nem tekinthetők aggodalomra okot adó anyagoknak, továbbá megfelelnek az említett rendelet II. mellékletének 5. pontjában meghatározott feltételeknek.

(14) Ezért helyénvaló meghosszabbítani az egyenes láncú lepkeferomonok (acetátok) kis kockázatú hatóanyagként, valamint az egyenes láncú lepkeferomonok (aldehidek és alkoholok) hatóanyagként való jóváhagyását.

(15) Az 1107/2009/EK rendelet 14. cikke (1) bekezdésének a rendelet 6. cikkével összefüggésben értelmezett rendelkezései értelmében, valamint a jelenlegi tudományos és műszaki ismeretek fényében ugyanakkor bizonyos feltételek előírására van szükség.

(16) Az 540/2011/EU végrehajtási rendeletet ezért ennek megfelelően módosítani kell.

(17) Ezt a rendeletet az egyenes láncú lepkeferomonok (acetátok) és az egyenes láncú lepkeferomonok (aldehidek és alkoholok) jóváhagyásának lejártát követő naptól kell alkalmazni.

(18) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk A hatóanyag jóváhagyásának meghosszabbítása A Bizottság – az I. mellékletben meghatározott feltételek mellett – megújítja az egyenes láncú lepkeferomonok (acetátok), az egyenes láncú lepkeferomonok (aldehidek) és az egyenes láncú lepkeferomonok (alkoholok) mint hatóanyagok jóváhagyását.

2. cikk Az 540/2011/EU végrehajtási rendelet módosításai Az 540/2011/EU végrehajtási rendelet melléklete e rendelet II. mellékletének megfelelően módosul.

3. cikk Hatálybalépés és az alkalmazás kezdőnapja Ez a rendelet az Európai Unió Hivatalos Lapjában való kihirdetését követő huszadik napon lép hatályba. Ezt a rendeletet 2022. szeptember 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 19-én. a Bizottság részéről az elnök Ursula VON DER LEYEN

(1) HL L 309., 2009.11.24., 1. o.

(2) A Bizottság 2008/127/EK irányelve (2008. december 18.) a 91/414/EGK tanácsi irányelv egyes hatóanyagok felvétele céljából történő módosításáról (HL L 344., 2008.12.20., 89. o.).

(3) A Tanács 91/414/EGK irányelve (1991. július 15.) a növényvédő szerek forgalomba hozataláról (HL L 230., 1991.8.19., 1. o.).

(4) A Bizottság 540/2011/EU végrehajtási rendelete (2011. május 25.) az 1107/2009/EK európai parlamenti és tanácsi rendeletnek a jóváhagyott hatóanyagok jegyzéke tekintetében történő végrehajtásáról (HL L 153., 2011.6.11., 1. o.).

(5) A Bizottság 844/2012/EU végrehajtási rendelete (2012. szeptember 18.) a hatóanyagok jóváhagyásának meghosszabbítására vonatkozó eljárás végrehajtásához szükséges rendelkezéseknek a növényvédő szerek forgalomba hozataláról szóló 1107/2009/EK európai parlamenti és tanácsi rendelet szerinti megállapításáról (HL L 252., 2012.9.19., 26. o.).

(6) EFSA (Európai Élelmiszerbiztonsági Hatóság), Conclusion on the peer review of the pesticide risk assessment of the active substance Straight Chain Lepidopteran Pheromones (SCLPs) (A hatóanyagként egyenes láncú lepkeferomonokat tartalmazó növényvédő szerek jelentette kockázatok felméréséről készült szakértői értékelésből levont következtetés). EFSA Journal 2021;19(6):6656, 24. o., doi:10.2903/j.efsa.2021,6656. Online elérhető a következő címen: http://www.efsa.europa.eu.

(7) Ez a rendelet – bár az (EU) 2020/1740 rendelet felváltotta – továbbra is alkalmazandó az azon hatóanyagok jóváhagyásának meghosszabbítására irányuló eljárásra: 1. amelyek esetében a jóváhagyás időtartama 2024. március 27. előtt jár le; 2. amelyek jóváhagyásának időtartamát egy, az 1107/2009/EK rendelet 17. cikkével összhangban 2021. március 27-én vagy azt követően elfogadott rendelet 2024. március 27-ig vagy egy későbbi időpontig meghosszabbítja.